作者:馬謙齋
標題:中呂・快活三過朝天子四邊靜春
內容:海棠嬌，恰睡足，牡丹香，正開初。只悉春色在須臾，休教燕子銜春去。輦轂，景物，芳草碧重城路。五花嬌馬七香車，簾掛錦珂鳴玉。簫鼓聲中，園林佳處，翠鬟歌紅袖舞。近黃公酒壚，誦坡仙樂府，直吃到月轉垂楊樹。明時難遇，百歲光陰過隙駒。休教辜負，春來春去。榆錢亂舞，難買春光住。夏恰簾前社燕忙，正枝頭楚梅黃。當空畏日熾炎光，楊柳陰迷深巷。北堂，草堂，人在羲皇上。亭臺瀟灑近池塘，睡足思新釀。竹影橫斜，荷香飄蕩，一襟滿意涼。醉鄉，豔妝，〔水調〕誰家唱？紅塵千丈，豈羨功名紙半張？漁樵閒訪，先生豪放，詩狂酒狂，志不在凌煙上。秋芰荷衰，翠影稀。豆花涼，雨聲催。誰家砧杵搗寒衣？萬物皆秋意。燕歸，雁飛，霜染芙蓉醉。長江萬里鱸正肥，謾憶家鄉味。嘯月吟情，凌雲豪氣，豈當懷宋玉悲！賞風光帝裡，賀恩波鳳池，喜生在唐虞世。香山疊翠，紅葉西風襯馬蹄。重陽佳致，千金曾費。黃橙綠醅，爛醉登高會。冬李陵臺，草盡枯。燕然山，雪平鋪。朔風吹冷到天衢，怒吼千林木。玉壺，畫圖，費盡江山句。蒼髯脫玉翠光浮，掩映樓臺暮。畫閣風流，朱門豪富，酒新香開甕初。氈簾款簌，橙香緩舉，半醉偎紅玉。相對紅爐，笑遣金釵剪畫燭。梅開寒玉，清香時度。何須蹇驢，不必前村去。